Laat sy Liefde jou Lei: God doen dinge anders - www.bybelkennis.co.za
by Mitch Kalp · Published 16/05/2011 · Updated 28/09/2014
Laat sy Liefde jou Lei: God doen dinge anders – Milanie Vosloo
God doen dinge ánders
Filippus het toe by hierdie skrifgedeelte begin en die evangelie oor Jesus aan hom vertel. Handelinge 8:35
God se manier van werk kan soms vir ons onverstaanbaar lyk. Veral as ons daaraan gewoond is om dinge op 'n sekere manier te doen en Hy dan iets anders van ons verwag. Dan sê ons maklik: "Ag nee, God, nie nou nie … nie só nie!."
Handelinge 8:26 – 40 vertel die verhaal van Filippus wat onverwags deur die Gees van sy koers af gestuur word. Terwyl Filippus suksesvol aan die werk is in Samaria, roep die Gees hom om na die verlate pad tussen Jerusalem en Gasa. Hy kan maklik wonder waarom hy, terwyl hy besig was om so aktief in die koninkryk te werk, na 'n alléénpad in die woestyn gestuur word. Dan gebeur dit dat God, juis dáár, vir Filippus 'n interessante uitdaging stuur. Hy kom op daardie woestynpad 'n onbekeerde Etiopiёr tee wat Jesaja 53 sit en lees. Op Filippus se vraag: "Verstaan u wat u lees?", antwoord die Etiopiёr: "Hoe kan ek as niemand dit vir my verduidelik nie?". Hoe ongelooflik sinvol word God se manier van werk op hierdie oomblik nie! Want daar en dan kan Filippus die Skrif aan die hom verklaar en die evangelieboodskap aan hom bring. So word hierdie Minister van Finansies van Etiopiё die eerste bekeerde in Afrika!
God se opdragte maak áltyd sin. Nie altyd volgens ons terme nie, maar sonder uitsondering, áltyd volgens sy hemelse plan.